Georg Müller (biskop, Trondheim)

**Georg Müller** (1951–2015) var en tysk teolog og katolsk biskop-prelat av Trondheim stift. Han ledet stiftet i en tid med sterk vekst. Innvandrere og flyktninger kom til landet og tallet på katolikker steg betraktelig.   

Et sterkt anliggende for Georg Müller var å legge til rette for nye ordensgrunnleggelser i stiftet. På grunn av manglende tilvekst hadde de tradisjonelle søsterordenene trukket seg tilbake fra Midt-Norge. Hans fratreden i 2009 i en alder av 58 år ble gjenstand for kontroverser i flere år.  

## Liv og virke
### Bakgrunn
Müller avla sine første løfter i Kongregasjonen av Jesu og Maria Helligste Hjerter og den evige tilbedelse av Det allerhelligste Altersakrament (Picpusfedrene, SS.CC.) den 28. juli 1972, og evige løfter i 1977.

### Prest
Han ble presteviet den 18. mars 1978 av Gerhard Schwenzer i Simpelveld i Nederland. I 1981 ble han uteksaminert fra Universitetet i Münster der han hadde studert teologi, og han ankom Trondheim senere samme år.

Han ble etter kort tid stiftets generalvikar. Fra 1987 til 1994 var han også sogneprest i St. Olav menighet i Trondheim.

Den 9. februar 1988 ble han i en alder av 36 år utnevnt til apostolisk administrator av Trondheim. Dette var etter at Trondheim stift var blitt vakant da den forrige overhyrde, biskop Gerhard Schwenzer SS.CC., hadde overtatt som biskop av Oslo (26. november 1983) etter i over ett år (siden 2. juni 1981) å ha vært koadjutorbiskop der og samtidig beholdt ansvaret for Trondheim.

### Biskop-prelat av Trondheim stift
Georg Müller utnevnt til biskop-prelat av Trondheim av pave Johannes Paul II den 20. juni 1997, og ble bispeviet i Trondheim av kardinal Edward Idris Cassidy den 28. juli samme år. Medkonsekrerende var biskop Gerhard Schwenzer, og biskop Paul Verschuren. 

Under hans tid i Trondheim som administrator og som biskop inviterte han tre søsterkommuniteter, som etablerte seg i henholdsvis på Tautra i Trondheimsfjorden (Tautra Mariakloster nær den middelalderske klosterruinen, senere i nytt anlegg et stykke sønnenfor), Trondheim (birgittinersøstre på Heimdal, fra 1998) og i Molde (*De misjonerende tjenerinner av Den hellige treenighet*, MHST). Han ønsket også velkommen cisterciensermunker som satte i gang med å etablere seg som klosterkommunitet (nytt kloster nær ruinene til det gamle Munkeby kloster). Mot slutten av sitt virke forberedte han erstatningen av den gamle St. Olav-kirken i Trondheim med et fremtidig nybygg. Den nye St. Olav ble ikke virkeliggjort før noen år etter hans fratreden og død.  

Etter mangeårige konflikter i Trondheim stift fratrådte Müller sitt embete den 8. juni 2009 og flyttet tilbake til Tyskland. Nevnt ble fremfor alt biskop Müllers misnøye med det lokale kirkekor og det oppløste *Caritas Trondheim*, og andre aspekter ved menighetslivet. Han var da 58 år gammel. Meldingen fra Vatikanet angav ingen begrunnelse.

### Påstander om overgrep
Journalistikk i *[[Adresseavisen]]* fikk våren 2010 frem i lyset at et seksuelt overgrep skulle være årsak for biskopens avgang. Den katolske kirke ved Oslo-biskop Bernt Eidsvig - i egenskap av han nå var apostolisk administrator av den vakante bispestolen i Trondheim - medgav i april 2010 at seksuelt overgrep var bakgrunnen Müllers fratreden. Pressemeldingen av 6. april 2020 kom på norsk og i en lik engelsk versjon. I denne skrev biskop Eidsvig han at biskop Müller hadde tilstått seksuelt overgrep mot en mindreårig altergutt i St. Olav domkirke i Trondheim, og at dette var den egentlige bakgrunnen for Müllers avgang. 

Vatikanet anmodet biskop Bernt Ivar Eidsvig om å offentliggjøre sammenhengen i saken da den ble kjent. Den 7. april 2010 utstedte Vatikanets pressekontor en offisiell erklæring om saken. Kjernen i meldingen var at biskop Georg Müllers fratreden skyldtes en granskning igangsatt av Pavestolen etter varsler mottatt i januar 2009, som konkluderte med at overgrep hadde funnet sted. Detaljen om at Müller selv skal ha innrømmet forholdet fremkommer imidlertid kun i den norske pressemeldingen fra bispedømmet og er ikke inkludert i Vatikanets offisielle bulletin. 

Under psevdonymet *David*, utgav den varslende - den utsatte i saken - en bok mot slutten av 2010, på den katolske kirkes forlag *St Olav*.

Biskop Müller bestred selv å ha tilstått og mente beskyldningene om overgrep var falske. Dette ble trondheimske *Byavisa* kjent med, og reiste til hans oppholdssted i Tyskland i 2013. Biskopen fastholdt sin uskyld.  Han sa at han aldri har tilstått overgrep, og at det at han valgte å reise fra Trondheim i 2009 ble sett på som en tilståelse av andre. Han synes også det er forunderlig at offeret fikk 250.000 kroner for å skrive en bok – basert på en anklage og ikke en dom.

Den 7. april 2010 hadde The New York Times meldt at kirken i følge* [[Adresseavisen]]* hadde betalt mellom 65000 og 100000 dollar til offeret i erstatning.

Som emeritert biskop bodde Müller først i picpusvedrenes generalat i Roma, og til sist, fra 2012, i ordenens kommunitet i Münster. Den 25. oktober 2015 døde han etter tung og alvorlig sykdom i Münster. Han var da 64 år gammel. Han ble begravet på kirkegården i Werne.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Giovanni Francesco Albani (1720-1803) *1760
* Kardinal Carlo Rezzonico den yngre (1724-1799) *1773
* Kardinal Antonio Dugnani (1748-1818) *1785
* Erkebiskop Jean-Charles de Coucy (1746-1824) *1790
* Kardinal Gustave-Maximilien-Juste de Croÿ-Solre (1773-1844) *1820
* Biskop Charles-Auguste-Marie-Joseph Forbin-Janson (1785-1844) *1824
* Kardinal François-Auguste-Ferdinand Donnet (1795-1882) *1835
* Biskop Charles-Emile Freppel (1827-1891) *1870
* Kardinal Louis-Henri-Joseph Luçon (1842-1930) *1888
* Kardinal Charles-Henri-Joseph Binet (1869-1936) *1920
* Kardinal Maurice Feltin (1883-1975) *1928
* Kardinal Jean Villot (1905-1979) *1954
* Kardinal Edward Idris Cassidy (1924-2021) *1970
* Biskop *Georg Müller* SS.CC. (1951-2015) *1997

## Referanser


## Litteratur
* David: *Ingen vei utenom – om oppgjøret med en katolsk biskop. St Olav forlag*, Oslo 2010. ISBN 978-82-7024-235-1

## Eksterne lenker
* Presentasjon på Den katolske kirkes offisielle norske nettsider